Wees daar!!!! | mnrnel
Posted on Maart 3, 2019 by mnrnel
Vanoggend het ek vroeg wakker geword en nie wakker geskrik nie. Vroeg omdat ons vroeg gaan slaap het. Die ligte was al seweuur uit omdat dit die laaste van die son se skemer was wat oor die westelike rante van die Suikerbosrand gekwyn het. Al wat oorgebly het is kopliggies en n lekker vuur. Gister se 9.watookal het sy tol op my kantoorbeentjies geëis. Ek glo dis juis daardie ongewone effort wat mens insit op n staptoer wat maak dat jy minder puntenerig oor jou kooi raak. Ek dink ons almal het al 9uur balke gesaag.
Die feit dat daar geen selfoonsein is nie het beslis bygedra dat ons in die moment kon leef. Wat is in elk geval die nut daarvan om in die Suikerbosrand te stap maar nie regtig daar te wees nie? Die opdraendes en die hitte help weliswaar dat jou kop in die moment moet wees.
Dit was in 'n mate lekker om die effe soutigheid op my lippe te proe en die salpeter wit te sien uitslaan op my hoed. 'n Sagte voetval was nog nooit slegte geselskap nie. Dit moet hierdie tye wees wat jou emmertjie weer vol maak.
Toe Mike en sy seun gistermiddag by ons aandoen het ek geweet dat hulle die beste gekies het. Gekies het om weer te "bond". Geen pretensie nie met die ouhoute en kiepersolle en proteas as toeskouers van "time well spent"
Terug by vanoggend. Die sekelmaan bo die oostelike horison het pragtig gelyk met Venus wat so 'n aks bokant haar op die ekliptika gepryk het. Ek moes uitgaan in die koeler lug om vir Saturnus en Jupiter amper bo ons raak te sien. Dis asof die skerpioen die driemanskap en die maan uit die moregloed getrek het.
Die ketel het gekook en 'n fancy cuppacino het gewag. Ek is seker dat cuppacinos en OBS net beter proe op n staptog. Niks met die inhoud te doen nie omdat dit uit dieselfde boks en bottel in my kruidenierskas kom. Ek sou my salaris daarop wed dat dit die "ambiance" is wat die truuk op ons smaakpapille speel.
Ek glo dis dit wat ons mis as ons koppe met ander dinge buite die staptog besig is. Henry Thoreau beveel aan in sy boek "Walden", dat ons eerder 'n REALOMETER moet aanskaf. Iets wat ons waarsku as ons voeling verloor met mense, met die wêreld en uiteindelik met God self.
Gelukkig was ons teenwoordig hierdie twee dae. Soms moet jy net jou arms uitsteek en Sy genade celebrate.